Într-o situație care pare desprinsă dintr-o comedie, majoritatea locuitorilor din Vaslui care sună panicati la 112 pentru a raporta furtul mașinii lor sunt, de fapt, persoane dezorientate sau care au probleme cu memoria și nu-și mai amintesc unde au parcat vehiculul.
În raportul activității pe anul 2023, șeful IPJ Vaslui a evidențiat o situație destul de amuzantă. Polițiștii sunt adesea solicitați să investigheze presupuse furturi de mașini care nu au avut loc, deoarece majoritatea plângerilor sunt depuse de locuitorii din Vaslui care pur și simplu au uitat unde și-au parcat mașinile.
"În ceea ce privește furturile auto, vă pot spune că aproximativ 70%, chiar și mai mult, dintre acestea sunt sesizate ca furturi auto, dar sunt generate de greșelile persoanelor vătămate, care uită unde își parchează autoturismele și sesizează că le-a dispărut mașina și, în acest fel, demarăm cercetările și descoperim că realitatea este cu totul alta", a declarat comisarul șef Dan Pelin, șeful Inspectoratului de Poliție al Județului Vaslui, conform Vremea Nouă.
Un astfel de caz a avut loc chiar zilele trecute, când un locuitor din Vaslui a sunat la 112 pentru a raporta că și-a pierdut mașina după ce a venit la spital. Ulterior, a realizat că de fapt și-a parcat mașina la o distanță considerabilă de unitatea medicală, dar nu-și mai amintea exact unde.
Anul trecut, în județul Vaslui, au fost înregistrate 37 de sesizări la Poliție legate de presupusul furt al unor mașini, din care 25 au fost depuse de către locuitori care uitaseră unde își parcasera vehiculele.
Reacțiile localnicilor la această situație sunt diverse:
"Să-și pună GPS pe mașină, dacă nu o găsesc."
"Înseamnă că nu le este pe deplin în control. Pur și simplu uită. Dacă am lăsat-o aici… nu știu unde să vin să o iau înapoi?"
"Probabil că sunt preocupați cu altceva, nu-mi pot explica cum poți parca într-un loc și apoi să uiți", au declarat unii dintre localnici pentru Antena3 CNN.